2 Dikgoši 17 | Beibele Inthaneteng | Phetolelo ya Lefase le Lefsa
2 Dikgoši 17:1-41
17 Ka ngwaga wa lesomepedi wa pušo ya Ahasi kgoši ya Juda, Hoshea+ morwa wa Elaa e bile kgoši ya Isiraele kua Samaria+ ka nywaga e senyane.
2 O ile a dira tše mpe mahlong a Jehofa, fela a se swane le dikgoši tša Isiraele tšeo di bilego gona pele ga gagwe.+
3 Ke yena yoo Shalamanesere+ kgoši ya Asiria+ a ilego a rotoga a mo tsogela matla, ke moka Hoshea yena ya ba mohlanka wa gagwe gomme a mo ntšhetša dibego.+
4 Fela kgoši ya Asiria e ile ya hwetša gore Hoshea o e logetše maanomabe,+ e le ge a be a romile baromiwa go So kgoši ya Egipita+ gomme a be a se sa tlišetša kgoši ya Asiria dibego go etša nywageng ya peleng. Ka gona kgoši ya Asiria e ile ya mo tlema ya mo tswalelela kgolegong.+
5 Kgoši ya Asiria ya rotoga ya tla ya hlasela naga ka moka ya ba ya fihla Samaria gomme ya e rakelela+ ka nywaga e meraro.
6 Ka ngwaga wa senyane wa pušo ya Hoshea, kgoši ya Asiria e ile ya thopa Samaria+ ke moka ya iša Baisiraele bothopša+ Asiria, ya ba dudiša kua Hala+ le Habora nokeng ya Gotsana+ gotee le metseng ya Bamede.+
7 Se se diregile ka baka la ge bana ba Isiraele ba be ba diretše Jehofa Modimo wa bona sebe,+ yena yo a ba rotošitšego a ba ntšha nageng ya Egipita seatleng sa Farao kgoši ya Egipita.+ Ba ile ba boifa medimo e mengwe;+
8 bana ba Isiraele ba ile ba sepela ka melao+ ya ditšhaba tšeo Jehofa a ilego a di raka pele ga bona, ba ba ba sepela ka melao yeo e bego e dirilwe ke dikgoši tša Isiraele;
9 bana ba Isiraele ba tsoma dilo tšeo e bego e le tše sa lokago mahlong a Jehofa Modimo wa bona+ gomme ba ikagela mafelo a phagamego+ metseng ya bona ka moka, go tloga ka tora+ ya bahlapetši go fihla ka motse o šireleditšwego;
10 ba itlhomela dikokwane tše kgethwa+ le dikota tše kgethwa+ mebotong ka moka e phagamego+ le ka tlase ga dihlare ka moka tše tala;+
11 gona moo mafelong ao ka moka a phagamego, ba thuntšha muši wa dihlabelo go etša kamoo go bego go dira ditšhaba+ tšeo Jehofa a di išitšego bothopša ka baka la bona, ba dira dilo tše mpe gore ba kgopiše+ Jehofa.
12 Ba ile ba hlankela medingwana yeo e šišimišago,*+ yeo Jehofa a bego a ba boditše ka yona a re: “Le se ke la dira se”;+
13 Jehofa a lemoša+ Isiraele+ le Juda+ ka baporofeta+ ba gagwe ka moka le ka baboni+ bohle, a re: “Sokologang ditseleng tša lena tše mpe+ le lote ditaelo+ tša ka le melao+ ya ka, go ya ka melao+ ka moka yeo ke e laetšego borakgolokhukhu+ ba lena le yeo ke le rometšego yona ka bahlanka ba ka ba baporofeta”;+
14 ga se ba ka ba theetša eupša ba thatafiša melala+ ya bona go etša melala ya borakgolokhukhu ba bona bao ba bego ba sa bontšhe tumelo+ go Jehofa Modimo wa bona;
15 ba gana ditaelo tša gagwe le kgwerano+ ya gagwe yeo a bego a e dirile le borakgolokhukhu ba bona gotee le dikgopotšo+ tša gagwe tšeo a bego a ba lemošitše ka tšona, ba latela medingwana ya lefeela+ gomme le bona ya ba ba lefeela,+ ba ekiša ditšhaba tšeo di bego di ba dikologile, e lego tšeo Jehofa a bego a ba laetše gore ba se ke ba dira tšeo tšona di di dirago.+
16 Ba ile ba tlogela ditaelo+ ka moka tša Jehofa Modimo wa bona gomme ba itirela medimo ya diswantšho,+ e lego dinamane tše pedi,+ ba ba ba itirela kota e kgethwa,+ ba khunamela makoko ka moka a magodimong+ le go hlankela Baali;+
17 ba fetiša barwa ba bona le barwedi ba bona mollong+ le go dira tša bonoge+ gotee le go diriša dipheko.+ Ba dira+ tše mpe* mahlong a Jehofa gore ba mo kgopiše.+
18 Ka gona Jehofa a galefela+ Baisiraele kudu, moo a ilego a ba tloša mahlong+ a gagwe. Ga se a ka a šia motho ge e se moloko wa Juda o nnoši.+
19 Bajuda le bona ga se ba ka ba lota ditaelo tša Jehofa Modimo+ wa bona, eupša ba ile ba sepela ka melao ya dikgoši tša Isiraele+ yeo e bego e dirilwe ke tšona.
20 Ka gona Jehofa o ile a lahla peu+ ka moka ya Isiraele a e hlakiša a ba a e gafela seatleng sa bathopi go fihlela a e lahlile a e tloša pele ga gagwe.+
21 Gobane o ile a tloša Baisiraele ntlong ya Dafida, ba bea Jeroboama morwa wa Nebata gore e be kgoši; ke moka Jeroboama+ a dira gore Baisiraele ba se sa latela Jehofa, le gona a dira gore ba dire sebe se segolo.+
22 Bana ba Isiraele ba ile ba sepela dibeng ka moka tša Jeroboama tšeo a bego a di dirile.+ Ga se ba ka ba di tlogela,
23 go fihlela Jehofa a tloša Isiraele pele ga gagwe,+ fela bjalo ka ge a be a boletše ka bahlanka ba gagwe ka moka ba baporofeta.+ Ka gona Isiraele e ile ya tlošwa nageng ya yona ya išwa bothopša kua Asiria go ba go fihla le lehono.+
24 Ka morago kgoši ya Asiria ya tliša batho go tšwa Babilona,+ Khutha, Afa,+ Hamathi+ le Sefarafaima+ ya ba dudiša metseng ya Samaria+ go e na le gore go dule bana ba Isiraele; bona ba tšea Samaria ya ba ya bona gomme ba dula metseng ya yona.
25 Eitše ge ba thoma go dula moo ba se ke ba boifa+ Jehofa. Ka gona Jehofa a romela ditau+ gare ga bona gomme tša ba bolaya.
26 Ba romela lentšu go kgoši ya Asiria, ba re: “Ditšhaba tše o di thopilego wa di dudiša metseng ya Samaria ga di tsebe bodumedi bja Modimo wa naga yeo, gomme Modimo yena o rometše ditau gare ga bona;+ bjale di a ba bolaya, ka ge go se na bao ba tsebago bodumedi bja Modimo wa naga yeo.”
27 Ge ba re’alo kgoši ya Asiria ya laela ya re: “Romelang yo mongwe wa baperisita+ bao le ba thopilego gona moo gore a ye gona, e le gore a yo dula moo a ba rute bodumedi bja Modimo wa naga yeo.”
28 Ka gona yo mongwe wa baperisita bao ba bego ba ba išitše bothopša Samaria o ile a tla a dula Bethele,+ a ba morutiši wa bona, a ba ruta kamoo ba ka boifago Jehofa ka gona.+
29 Fela setšhaba se sengwe le se sengwe se ile sa itirela modimo+ wa sona, e lego medimo yeo ka morago di ilego tša e bea ntlong ya mafelong a phagamego yeo e bego e agilwe ke Basamaria; setšhaba se sengwe le se sengwe sa dira bjalo se le metseng ya sona moo se bego se dula gona.
30 Setšhaba sa Babilona sona se ile sa dira modimo yo a bitšwago Sukothe-benothe, setšhaba sa Khutha+ sona sa dira modimo yo a bitšwago Neregala gomme setšhaba sa Hamathi sona sa dira modimo yo a bitšwago Ashima.
31 Baafa+ bona ba dira modimo yo a bitšwago Nibihatse le yo a bitšwago Tharathake; Basefarafaima+ bona ba ile ba fiša barwa ba bona mollong,+ ba ba fišetša modimo yo a bitšwago Adirameleke le yo a bitšwago Anameleke, yona medimo ya Sefarafaima.
32 Ba thoma go boifa Jehofa gomme ba ikgethela baperisita+ ba mafelong a phagamego go tšwa go batho feela, bona ba ba hlankela ntlong ya mafelong a phagamego.
33 Ba be ba boifa+ Jehofa, eupša ba rapela+ medimo ya bona go ya ka bodumedi bja ditšhaba tšeo di bego di ba išitše bothopša.+
34 Go ba go fihla lehono le ba sa dira go ya ka madumedi+ a bona a pele. Go be go se na bao ba boifago Jehofa+ e bile go se na bao ba dirago go ya ka tšeo a di dirago, dikahlolo+ tša gagwe le molao+ gotee le taelo+ yeo Jehofa a e laetšego barwa ba Jakobo,+ yoo a ilego a mo fetoša leina a re ke Isiraele;+
35 ge Jehofa a be a dira kgwerano+ le bona a ba laela a re: “Le se ke la boifa medimo e mengwe,+ e bile le se ke la e khunamela goba la e hlankela goba gona go e direla dihlabelo.+
36 Eupša Jehofa, yo a le rotošitšego a le ntšha nageng ya Egipita ka matla a magolo le ka letsogo leo le otlolotšwego,+ ke Yena le swanetšego go mmoifa,+ le khunamele+ yena le be le direle yena dihlabelo.+
37 Ka mehla le ele hloko go phetha tšeo a di nyakago,+ dikahlolo,+ molao gotee le taelo, e lego tšeo a le ngwaletšego tšona;+ le se ke la boifa medimo e mengwe.+
38 Kgwerano yeo ke e dirilego le lena le se ke la e lebala;+ le se ke la boifa medimo e mengwe.+
39 Eupša le boife Jehofa+ Modimo wa lena, ka ge e le yena a tlago go le hlakodiša seatleng sa manaba a lena ka moka.”+
40 Ga se ba ka ba kwa, eupša ba ile ba dira go ya ka bodumedi bja bona bja pele.+
41 Ditšhaba tše di ile tša boifa Jehofa,+ eupša tša hlankela diswantšho tša tšona tšeo di betlilwego. Ge e le bana ba tšona gotee le ditlogolo tša tšona, go ba go fihla lehono le ba sa dira go ya kamoo borakgolokhukhu ba bona ba ilego ba dira ka gona.
^ Goba, “ba ithekišetša go dira tše mpe.”
2 Dikgoši 17
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D17%26wtlocale%3DSE%26srcid=share⊂ject=Bala Beibele Inthaneteng